Veľká kniha prdov

Vyšlo aj v tlačovej podobe

Objednať môžete na

www.fragment.sk

www.albatrosmedia.sk

M. D. Whalen, Des Campbell

Veľká kniha prdov – e-kniha

Copyright © Albatros Media a. s., 2021

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

M. D. Whalen, Des Campbell

The Fantastic Flatulent Fart Brothers’ Big Book of Farty Facts

Copyright © 2017 by Top Floor Books

All rights reserved.

Translation © Jana Brožíková, 2021

Slovak edition © Albatros Media Slovakia s. r. o., 2021.

Všetky práva sú vyhradené. Žiadna časť tejto publikácie sa nesmie kopírovať a rozmnožovať za účelom rozširovania v akejkoľvek forme alebo akýmkoľvek spôsobom bez písomného súhlasu vydavateľa.

ISBN v tlačenej verzii 978-80-566-2423-4

ISBN e-knihy 978-80-566-2607-8 (1. zverejnenie, 2021) (epub)

ISBN e-knihy 978-80-566-2608-5 (1. zverejnenie, 2021) (mobi)

ISBN e-knihy 978-80-566-2606-1 (1. zverejnenie, 2021) (ePDF)

ÚVOD

Koľko toho vieš o prdoch? Smrdia, uľavia a niektorí mrzutí ľudia si myslia, že sú neslušné. Prdy sú však dosť zaujímavé veci.

Vtipy o prdoch siahajú tisíce rokov do minulosti. Jedno náboženstvo prdy dokonca uctieva. Ľudia v amazonskej džungli sa prdením zdravia. Prdy zapríčinili revolúcie a takmer vyvolali vojny. Prdenie ľudí je nezákonné v Afrike a prdenie kráv je zakázané v Kalifornii.

Ryby prdia. Astronauti prdia ešte viac. Dokonca aj mŕtvi ľudia prdia. Prdy môžu zničiť našu planétu, ale ovoniavanie prdov môže byť prospešné pre zdravie.

Otvor si konzervu s fazuľovou nátierkou, vydrúľaj bublinkovú limonádu a zjedz misku cibuľovej polievky, sadni si a zatrúb zadkom do veterného a streleného sveta plynatých melódií.

I. ČASŤ
PRDY A VEDA

Chémia prdov

Prdy smrdia a môžeš ich zapáliť. Z čoho sa teda skladajú?

Bežný prd obsahuje:

59 % dusíka (N2)

21 % vodíka (H2)

9 % oxidu uhličitého (CO2)

7 % metánu (CH4)

4 % kyslíka (O2)

1 % sírovodíka (H2S)

Zapáchajúca časť je sírovodík. Hoci tvorí iba 1/100 normálneho prdu, je taký silný, že aj drobné uprdnutie zasmradí celú miestnosť. Britská armáda používala koncentrovaný sírovodík ako jedovatý plyn v 1. svetovej vojne. Možno práve preto je pečená fazuľa v Anglicku taká obľúbená: je to tajná zbraň.

Sírovodík je aj horľavý, rovnako ako vodík a metán. Takmer tretina obsahu prdu môže vzbĺknuť. Na horiacich prdoch by sa dala opiecť klobása…, ale kto by ju jedol?

Napokon, prdy obsahujú aj kyslík, ale nie veľa. Dýchanie čistých prdov by ťa udržalo nažive asi 15 sekúnd, keby ťa najprv nezabil smrad.

Rýchlejší ako letiaci prd

Dokážeš predbehnúť prd?

Vedci zatiaľ neskúmali rýchlosť prdov, ale podľa niektorých dôkazov prdy prekonajú až 3 metre za sekundu. Takmer 11 kilometrov za hodinu. Väčšina ľudí kluše rýchlosťou okolo 13 kilometrov za hodinu.

Znamená to, že máš šancu uniknúť, keď začuješ prdnutie?

Vôbec nie!

Vietor z prdnutia môže byť pri zadku takýto silný, ale zvyčajne sa spomalí hneď, keď zatlačí na okolitý vzduch.

Takže to znamená, že stačí odísť, správne?

Prepáč, nie.

Hoci sa rýchlosť prdu cestou spomalí, drobné smradľavé molekuly sa rýchlo rozptýlia pomedzi iné molekuly vo vzduchu. Tento jav sa nazýva difúzia. V teplej miestnosti s nehybným vzduchom sa tieto molekuly šíria rýchlosťou okolo 243 metrov za sekundu. To je 878 kilometrov za hodinu, čo je takmer rýchlosť prúdového lietadla.

Ešte stále si myslíš, že dokážeš predbehnúť prd?

Plynová vojna

Mnohé internetové zdroje uvádzajú, že keby človek nepretržite prdel, vo dne i v noci, za 6 rokov a 9 mesiacov by vyprodukoval také množstvo výbušnej energie, že by sa vyrovnalo atómovej bombe.

Prepáč, nie je to pravda.

Keby sa toto množstvo črevného plynu zapálilo naraz, vytvorila by sa ohnivá guľa vysoká 10 kilometrov, ale stále je to podstatne menej energie ako uvoľní najmenšia atómová bomba.